钦定古今图书集成/明伦汇编/氏族典/第383卷 > 李苗
## 钦定古今图书集成/明伦汇编/氏族典/第383卷 > 李苗

按《魏书李苗传》：“苗字子宣，梓潼涪人。父膺，萧衍尚书
郎、太仆卿。苗出后叔父略，略为萧衍宁州刺史。衍使
人害之，苗遂归阙，陈图蜀之讨。于是大将军高肇西
伐，诏假苗龙骧将军。世宗晏驾，班师后以客例，除员
外散骑侍郎。苗以大功不就，家耻未雪，慷慨上书。于
时肃宗幼冲，无远略之意，不能纳。正光末，二秦反叛”，
侵及三辅，诏苗为统军，与别将淳于诞俱出梁、益。孝
昌中，还朝，镇远将军、步兵校尉。俄兼尚书右丞，为西
北道行台，与大都督宗正珍孙讨汾、绛、蜀贼，平之。还，
除司徒司马，转太府少卿。于时萧衍、巴西民何难尉
等豪姓相率请讨巴蜀之闲，诏苗为西南道慰劳大
使。未发，会杀尔朱荣，荣从弟世隆逼都邑，孝庄亲幸
大夏门，百寮恇惧，讨无所出。苗独奋衣而起曰：“今小
贼唐突如此，朝廷有不测之危，正是忠臣烈士效节
之日，臣虽不武，窃所庶几。请以一旅之众，为陛下径
断河梁。”庄帝壮而许焉。苗乃募人于马渚上流，以舟
师夜下。既而官军不至，贼乃涉水与苗死斗，苗浮河
而殁。